Pukke se SR-voorsitter glo onregmatig geskorsMonica van Schalkwyk. Foto: Facebook Monica van Schalkwyk, studenteraadsvoorsitter van die Noordwes-universiteit se Potchefstroomkampus, is glo onregmatig van die Institusionele Verteenwoordigende Studenteraad (ISR) geskors. Volgens AfriForum Jeug is Van Schalkwyk geskors nadat sy die res van die ISR, wat uit SR-lede van die Mafikeng- asook die Vaaldriehoekkampus bestaan, se voorstel om veto-stemreg in die ISR te implementeer, teengestaan het. “AfriForum Jeug gaan Maandag ŉ brief aan prof. Dan Kgwadi, visekanselier van die NWU, stuur om agter die kap van die byl te kom. Ons wil weet waarom Van Schalkwyk geskors is en hoe prof. Kgwadi, wat moet toesien dat die ISR korrek optree, dit kon toelaat,” het Henk Maree, nasionale voorsitter van AfriForum Jeug, gesê. Maree het gesê indien die voorstel om veto-stemreg in die ISR te implementeer deurgevoer sou word, dit sou beteken dat SR-lede van ander kampusse besluite kon neem oor kampusse waaroor hulle geen kennis dra nie. “Dit is verregaande,” het hy gesê. Volgens Maree het die ISR egter steeds die voorstel aan die NWU-Raad voorgelê. “Van Schalkwyk het na aanleiding hiervan ŉ brief aan die raad gestuur waarin sy die redes uitlig waarom die voorstel nie in ag geneem kan word nie en om te beklemtoon dat die regte prosedure nie gevolg is nie.” Maree het gesê die ISR het Van Schalkwyk “sonder rede en sonder om die korrekte prosedures te volg” geskors nadat hulle bewus geraak het van die brief wat Van Schalkwyk gestuur het. “Dit is kommerwekkend dat ŉ student wat opstaan vir dit wat reg is, stilgemaak en uitgewerk word,” het Maree gesê. “Dit wil voorkom of ŉ tendens besig is homself te herhaal in sekere Suid-Afrikaanse universiteite. As ŉ SR-lid of werknemers van ŉ universiteit nie saamstem met die leierskap nie, word hierdie persone eenvoudig uitgewerk en stilgemaak. Die NWU kan nie selektief besluit na watter lede van die ISR hulle wil luister en na wie nie. AfriForum Jeug sal die saak monitor en nie huiwer om op te tree teen enige onregverdighede nie,” het Maree afgesluit. Louis Jacobs, woordvoerder van die universiteit, het by navraag aan Maroela Media gesê die universiteit ondersoek die geldigheid van die tydelike skorsingsbevel. Hy het bygevoeg dat twee senior bestuurslede deur die uitvoerende komitee van die universiteit aangewys is om die konflik in die geledere van die ISR te fasiliteer.